31990L0270
L 156/14
JURNALUL OFÍCIAL AL UNIUNII EUROPENE
DIRECTIVA CONSILIULUI
din 29 mai 1990
privind condițiile minime de securitate și sănătate pentru lucrul la monitor [a cincea directivă individuală în sensul articolului 16 alineatul (1) din Directiva 87/391/CEE]
(90/270/CEE)
CONSILIUL COMUNITĂȚILOR EUROPENE,
având în vedere Tratatul de instituire a Comunității Economice Europene și, în special, articolul 118a al acestuia,
având în vedere propunerea Comisiei (1), elaborată după consultarea Comitetului consultativ pentru securitate, igienă și protecția sănătății la locul de muncă,
în cooperare cu Parlamentul European (2),
având în vedere avizul Comitetului Economic și Social (3),
întrucât articolul 118a din tratat prevede adoptarea de către Consiliu, prin intermediul directivelor, a condițiilor minime pentru încurajarea îmbunătățirilor, în special în mediul de lucru, pentru a asigura o protecție mai bună a stării de sănătate și a securității lucrătorilor;
întrucât, conform acestui articol, directivele respective trebuie să evite impunerea de constrângeri administrative, financiare și legislative, care ar putea îngreuna constituirea și dezvoltarea întreprinderilor mici și mijlocii;
întrucât Comunicarea Comisiei privind programul său referitor la securitate, igienă și starea de sănătate la locul de muncă (4) prevede adoptarea de măsuri cu privire la noile tehnologii; întrucât Consiliul a luat notă de aceasta în Rezoluția sa din 21 decembrie 1987 privind securitatea, igiena și starea de sănătate la locul de muncă (5);
întrucât respectarea condițiilor minime pentru asigurarea unui standard mai bun de securitate la posturile de lucru cu monitor este esențială pentru garantarea securității și stării de sănătate a lucrătorilor;
întrucât prezenta directivă este o directivă specială în temeiul articolului 16 alineatul (1) din Directiva 89/391/CEE a Consiliului din 12 iunie 1989 privind introducerea măsurilor pentru încurajarea îmbunătățirilor referitoare la securitatea și starea de sănătate a lucrătorilor la locul de muncă (6); întrucât dispozițiile celei din urmă se pot, așadar, aplica în totalitate spre uzul celor care lucrează cu monitor, fără a aduce atingere dispozițiilor mai restrictive sau speciale conținute în prezenta directivă;
întrucât angajatorii sunt obligați să se informeze în permanență cu privire la ultimele realizări tehnologice și descoperiri științifice referitoare la concepția posturilor de lucru, astfel încât să poată efectua schimbările necesare pentru a putea asigura un standard mai bun de protecție a securității și stării de sănătate a lucrătorilor;
întrucât aspectele ergonomice sunt de o importanță deosebită pentru un post de lucru cu monitor;
întrucât prezenta directivă constituie o etapă practică în direcția realizării dimensiunii sociale a pieței interne;
întrucât, în temeiul Deciziei 74/325/CEE (7), Comisia consultă Comitetul Consultativ pentru Securitate, Igienă și Protecția Sănătății la Locul de Muncă în vederea elaborării propunerilor în acest domeniu,
ADOPTĂ PREZENTA DIRECTIVĂ:
SECȚIUNEA I
DISPOZIȚII GENERALE
Articolul 1
Subiectul
(1) Prezenta directivă, care este a cincea directivă specială în sensul articolului 16 alineatul (1) din Directiva 89/391/CEE, stabilește condițiile minime de sănătate și securitate pentru lucrul cu monitor, definit la articolul 2.
(2) Dispozițiile Directivei 89/391/CEE se aplică în totalitate la întreg domeniul menționat la alineatul (1), fără a aduce atingere dispozițiilor mai restrictive sau speciale conținute în prezenta directivă.
(3) Prezenta directivă nu se aplică în următoarele situații:
(a)
cabinele șoferilor la vehicule sau cabinele de control la utilaje;
(b)
sisteme pentru prelucrarea informației numerice de la bordul mijloacelor de transport;
(c)
sisteme pentru prelucrarea informației numerice prevăzute în special pentru uz public;
(d)
sisteme denumite portabile, care nu se utilizează un timp îndelungat la un post de lucru;
(e)
calculatoare, case de marcat și orice echipament cu un afișaj mic de date sau măsuri, necesare utilizării directe a echipamentului;
(f)
mașini de scris de concepție tradițională, de tipul cunoscut sub denumirea de mașini de scris cu fereastră.
Articolul 2
Definiții
În sensul prezentei directive, termenii de mai jos au următoarele definiții:
(a)
prin „monitor” se înțelege un ecran cu afișare alfanumerică sau grafică, indiferent de procesul de afișare utilizat;
(b)
prin „post de lucru” se înțelege un ansamblu alcătuit din monitor, care poate fi prevăzut cu tastatură sau dispozitiv de introducere a datelor și program care stabilește interfața operator/mașină, accesorii opționale, componente periferice care includ unitatea de dischetă, telefon, modem, imprimantă, suport pentru documente, scaun de lucru și masă de lucru sau suprafață de lucru și mediul de lucru imediat;
(c)
prin „lucrător” se înțelege orice lucrător conform definiției de la articolul 3 litera (a) din Directiva 89/391/CEE care utilizează de obicei monitorul ca parte importantă a activității sale normale.
SECȚIUNEA II
OBLIGAȚIILE ANGAJATORILOR
Articolul 3
Analiza posturilor de lucru
(1) Angajatorii sunt obligați să efectueze analiza posturilor de lucru pentru a evalua condițiile de securitate și sănătate pe care aceștia le creează lucrătorilor, în special cu privire la posibilele riscuri pentru vedere, probleme fizice și probleme de tensiune nervoasă.
(2) Angajatorii iau măsurile corespunzătoare pentru remedierea riscurilor descoperite în urma evaluării menționate la alineatul (1), ținând seama de efectele suplimentare și combinate ale riscurilor astfel găsite.
Articolul 4
Posturi de lucru date în folosință pentru prima oară
Angajatorii trebuie să ia măsurile corespunzătoare pentru a garanta că posturile de lucru care au fost date în folosință după 31 decembrie 1992 satisfac condițiile minime stabilite în anexă.
Articolul 5
Posturi de lucru date deja în folosință
Angajatorii trebuie să ia măsurile corespunzătoare pentru a garanta că posturile de lucru date deja în folosință la 31 decembrie 1992 sau înainte de această dată sunt adaptate pentru respectarea condițiilor minime stabilite în anexă în termen de cel târziu patru ani de la această dată.
Articolul 6
Informații pentru lucrători și instruirea lucrătorilor
(1) Fără a aduce atingere articolului 10 din Directiva 89/391/CEE, lucrătorii primesc informații cu privire la toate aspectele de securitate și sănătate referitoare postul de lucru al acestora și, în special, informații despre măsurile cu privire la posturile de lucru care sunt puse în aplicare în conformitate cu articolele 3, 7 și 9.
În toate cazurile, lucrătorii sau reprezentanții lor sunt informați cu privire la măsurile referitoare la securitate și starea sănătății adoptate în conformitate cu prezenta directivă.
(2) Fără a aduce atingere articolului 12 din Directiva 89/391/CEE a Consiliului, fiecare lucrător este instruit, de asemenea, pentru utilizarea postului de lucru înainte de începerea acestui tip de activitate și ori de câte ori este schimbată substanțial organizarea postului de lucru.
Articolul 7
Programul activității zilnice
Angajatorul trebuie să planifice activitățile lucrătorului astfel încât activitatea zilnică la un monitor să fie întreruptă periodic de pauze sau schimbări ale activității care să reducă norma la monitor.
Articolul 8
Consultarea și participarea lucrătorilor
Consultarea și participarea lucrătorilor și a reprezentanților lor are loc în conformitate cu articolul 11 din Directiva 89/391/CEE privind problemele reglementate de prezenta directivă, inclusiv anexa acesteia.
Articolul 9
Protecția ochilor și vederii lucrătorilor
(1) Lucrătorii au dreptul la un test corespunzător al ochilor și vederii, efectuat de către o persoană având calificarea necesară:
-
înaintea începerii lucrului la monitor;
-
la intervale regulate după aceea;
-
dacă simt dificultăți vizuale care s-ar putea datora lucrului la monitor.
(2) Lucrătorii au dreptul la un examen oftalmologic dacă rezultatele testului menționat la alineatul (1) indică necesitatea acestuia.
(3) Dacă rezultatele testului menționat la alineatul (1) sau ale examenului menționat la alineatul (2) indică necesitatea acestui lucru și dacă nu pot fi folosite aparate de corecție normale, lucrătorilor trebuie să li se pună la dispoziție aparate de corecție speciale, specifice lucrului în cauză.
(4) Măsurile adoptate în temeiul prezentului articol nu pot, în nici un caz, să implice lucrătorii în suportarea unor cheltuieli financiare suplimentare.
(5) Protecția ochilor și vederii lucrătorilor poate fi prevăzută ca parte a sistemului sanitar național.
SECȚIUNEA III
DISPOZIȚII DIVERSE
Articolul 10
Adaptările anexei
Adaptările strict tehnice ale anexei, pentru a ține seama de progresul tehnic, de realizările în domeniul reglementărilor internaționale și de specificațiile sau cunoștințele din domeniul monitoarelor sunt adoptate în conformitate cu procedura prevăzută la articolul 17 din Directiva 89/391/CEE.
Articolul 11
Dispoziții finale
(1) Statele membre adoptă și pun în aplicare actele cu putere de lege și actele administrative necesare aducerii la îndeplinire a prezentei directive până la 31 decembrie 1992.
Statele membre informează imediat Comisia cu privire la aceasta.
(2) Comisiei îi sunt comunicate de către statele membre textele dispozițiilor naționale pe care le adoptă sau le-au adoptat în domeniul reglementat de prezenta directivă.
(3) Statele membre informează Comisia la fiecare patru ani cu privire la punerea în aplicare a dispozițiilor prezentei directive, prezentând punctele de vedere ale angajatorilor și lucrătorilor.
Comisia informează Parlamentul European, Consiliul, Comitetul Economic și Social și Comitetul consultativ pentru securitate, igienă și protecția sănătății la locul de muncă.
(4) Comisia prezintă periodic Parlamentului European, Consiliului și Comitetului Economic și Social un raport cu privire la punerea în aplicare a prezentei directive, ținând seama de alineatele (1)-(3).
Articolul 12
Prezenta directivă se adresează statelor membre.
Adoptată la Bruxelles, 29 mai 1990.